寄王彥昭教授
作者：孔平仲
朝代：宋

paragraphs: 別君已經年，相見如一日。
分教淮南生，中路忽相失。
我志如柳惠，何嘗厭三黜。
君才如叔夜，猶苦不堪七。
趣向大抵同，離合何不一。
輕裝入隋堤，正值柳陰密。
倉庚交交飛，布穀命其匹。
壯歲甘遠游，豈暇念家室。
永城去亳近，馬足翩翩逸。
我往何時還，君處不能出。
新詩近應多，爛漫排古律。
黄花不可見，誰爲子鳴瑟。
交游固難得，會面那易必。
作詩寄秋風，以寫胸中鬰。